Nyt kävi niin, että kuuluisa suomalainen muotipulju mokasi. Marimekon suunnittelija Kristina Isola veti mutkat suoriksi ja kopioi ukrainalaisen Maria Primatšenkon kuvan Marimekon kuosiksi lähes pikselintarkasti. Käsittämätön lapsus, jos nyt lapsuksesta voi edes puhua; kyllä tämä on ollut ihan harkittu veto. Teko on tuomittava sekä minun, että Piraattipuolueen mielestä.

Finnairilla on nyt ongelma. Sillä on lentokone, jonka pyrstössä on rikollinen kuosi. Jos tätä asiaa hoidettaisiin samalla tavalla kuin TTVK ry. hoitaa suomalaista vertaisverkkorikosta, tapahtuisi seuraavaa:

Kaksi Suomen F/A-18 Hornet -hävittäjää lähetettäisiin välittömästi taivaalle.

Hävittäjät saattaisivat Finnairin koneen takaisin lähimmälle lentokentälle tai varalaskupaikalle. Mikäli kone ei tottelisi kehoituksia, se pakotettaisiin maahan tarvittaessa väkivalloin aseistusta käyttäen.

Koneen kapteeni ja henkilökunta heitettäisiin useiksi päiviksi tutkintavankeuteen.

Kone takavarikoitaisiin ja matkustajille kerrottaisiin että tämä kone nyt vaan ei enää ole toiminnassa, kannattaa käyttää muita lentokoneita. Vaihtoehtoisesti matkustajia ei informoitaisi mitenkään vaan he saisivat itse miettiä, mitä juuri tapahtui ja yrittää päästä itse takaisin kotiin.

Rikoksesta tuomittaisiin myöhemmin noin 92 kertaa Finnairin liikevaihdon kokoiset korvaukset, siis noin 186 miljardia euroa

Seuraan jännittyneenä, mitä asiassa tulee tapahtumaan jatkossa.

Janne Paalijärvi

P.S. Finnairin kiistanalaiset kuosit löytyivät vielä hetki sitten Finnair Gallerystä, mutta nyt ne on poistettu. Copyright-kohdissa relevantit kenttätiedot olivat tyhjiä, joten oletan että kuvia saa käyttää tässä tekstissä.